Gru-ongeluk wat ma eis: Strafbare manslag ondersoek | Netwerk24
Deur Warda Meyer 24 Februarie 2020 17:12
’n Aanklag van strafbare manslag word ondersoek nadat ’n 29-jarige ma Maandagoggend dood en haar sewejarige seun ernstig beseer is in ’n ongeluk op die Contermanskloofpad naby Durbanville by Kaapstad.
Die wrak van die voertuig waarin ma en seun gery het. Foto: Verskaf/ER24
Sers. Noloyiso Rwexana, Wes-Kaapse polisiewoordvoerder, sê die seun is in ’n kritieke toestand in die Tygerberg-hospitaal, waarheen hy per helikopter van die ongelukstoneel af vervoer is.
Volgens die polisie se inligting is die seun sewe jaar oud, en nie vyf soos vroeër berig is nie.
Volgens die polisie het die ongeluk omstreeks 06:45 plaasgevind.
Kenny Africa, Wes-Kaapse verkeershoof, sê Vissershokweg tussen Contermanskloof en die N7 was vir ’n geruime tyd gesluit terwyl reddingsoperasies aan die gang was.
Volgens hom was ’n Kia en ’n Ford Ranger-bakkie in die ongeluk betrokke. “Die insittendes van die bakkie was ongedeerd. Die bestuurder en die twee vrouepassasiers in die bakkie is egter ook hospitaal toe geneem.”
Russel Meiring, ER24-woordvoerder, sê ER24 paramedici, metro-nooddienste en die Wes-Kaapse brandweerdiens het omstreeks 07:20 op die toneel aangekom. Die twee voertuie was in die middel van die pad.
Die vrou en haar seun was in die Kia vasgekeer, albei met kritieke beserings. Meiring sê die reddingsdienste het gespesialiseerde toerusting gebruik om die twee te bevry, maar die vrou het op die toneel aan haar wonde beswyk.
Die seun is ná lewensondersteunings-intervensies op die toneel per helikopter hospitaal toe geneem.
Die seun is per helikopter na die Tygerberg-hospitaal vervoer. Foto: Verskaf
Meer oor: Kaapstad | Durbanville | Strafbare Manslag | Ongeluk